Μετά την αποκάλυψη του σκληρού bullying με θύμα μια 8χρονη που υποχρεώθηκε να γλείψει τουαλέτα σε σχολείο της Θεσσαλονίκης, ο δικηγόρος της οικογένειας μιλά για την συμπεριφορά των δασκάλων.

Σύμφωνα με τον δικηγόρο Χαράλαμπο Χατζηπαναγιώτου, οι δάσκαλοι επιχειρούν να υποβαθμίσουν το περιστατικό που συνέβη σε ώρα μαθήματος και όχι διαλείμματος. Μάλιστα σύμφωνα με τον ίδιο, ένας από τους επιβλέποντες δασκάλους αντέδρασε με οργή προς το θύμα, όταν πληροφορήθηκε το περιστατικό, φωνάζοντας στην ανήλικη «επειδή εσύ έγλειψες σκ@@ά, εγώ θα χάσω τη θέση μου;»

Όπως αποκαλύφθηκε, τρεις μαθητές του 17ου δημοτικού σχολείου Θεσσαλονίκης υποχρέωσαν τη συμμαθήτριά τους να γλείψει μια «τουρκική» τουαλέτα. Τώρα ο δικηγόρος αποκαλύπτει πως αυτό έγινε δύο φορές. Τα παιδιά παραδέχθηκαν αρχικά το γεγονός, επιρρίπτοντας τις ευθύνες ο ένας στον άλλον. Από εκείνη την ημέρα το παιδί δεν έχει πάει σχολείο.

Ο συνήγορος της οικογένειας καταγγέλλει πως μέχρι στιγμής οι γονείς δεν έχουν λάβει καμία ενημέρωση: «Επισήμως περιμένουμε σήμερα την ανακοίνωση του πορίσματος της ΕΔΕ. Δυστυχώς οι γονείς των παιδιών, που εμπλέκονται, δεν εκδήλωσαν μία συγνώμη ή μία συμπάθεια στο παιδί. Απλώς επιβεβαίωσαν, ότι το περιστατικό έλαβε χώρα. Μεταφέρουν την άσκηση βίας το ένα στο άλλο. "Ναι το κάναμε, αλλά δεν είμαστε αυτοί, που την ανάγκασαν"».

Το χρονικό

Όπως περιέγραψε, το περιστατικό συνέβη το μεσημέρι της 16ης Ιανουαρίου. «Στις 2:20-2:25 μ.μ. κατά τη δεύτερη διδακτική ώρα του ολοήμερου. Η εκπαιδευτικός, που ήταν υπεύθυνη για την επιστασία και διδαχή, επέτρεψε στα παιδιά, με την προϋπόθεση, ότι είχαν κάνει τις εργασίες τους για την επόμενη μέρα, να εξέλθουν και να παίξουν στους σχολικούς διαδρόμους ή στον αύλειο χώρο, αν και απαγορεύεται η έξοδος των παιδιών από την αίθουσα διδασκαλίας, παρά μόνο για σοβαρό λόγο και μόνο με τη συνοδεία δασκάλου.

»Το θύμα, ένα παιδί ιδιαίτερα ντροπαλό, επειδή είχε την ανάγκη να παίξει, παρακάλεσε συμμαθητές της, που έπαιζαν λάστιχο, να παίξει μαζί τους. Αυτά δέχθηκαν, με την προϋπόθεση, ότι θα εφήρμοζε τη δοκιμασία, που θα της έθεταν. Το παιδί αποδέχθηκε, χωρίς να έχει αντιληφθεί τη σοβαρότητα και ελπίζοντας, ότι αυτό δε θα ισχύσει.

»Έχασε και τα παιδιά την οδήγησαν στις τουαλέτες, με μία άσκηση βίας, την πίεσαν και το έκανε. Το πιο φρικιαστικό είναι, ότι μετά της απαγόρευσαν να πλύνει το στόμα της. Συνέχισαν το παιχνίδι, αλλά τα άλλα παιδιά, που έχαναν αρνήθηκαν να εκτελέσουν τη δοκιμασία, λέγοντας, ότι για εμάς δεν ισχύει αυτό. Επαναλήφθηκε 2η φορά το ίδιο πράγμα για το κοριτσάκι, μόλις έχασε ξανά στο παιχνίδι. Είναι φοβερό ως προς την έμπνευση και την υλοποίηση», είπε σοκαρισμένος ο δικηγόρος της οικογένειας της 8χρονης.

«Όταν σχόλασε το παιδί ανακοίνωσε στη μητέρα της, ότι επιτέλους την έπαιξαν τα παιδιά και εκεί ξέσπασε σε κλάματα "αλλά με υποχρέωσαν να κάνω αυτό". Όλοι είναι συγκλονισμένοι, το παιδί παρακολουθείται από ειδικό παιδοψυχολόγο, δεν μπορεί να κοιμηθεί μόνο του και ξυπνάει λέγοντας "γιατί εγώ"; Δεν έχει πάει ακόμη στο άλλο σχολείο, γιατί δεν μπορεί».